A TANÁCS 1437/2007/EK RENDELETE
(2007. november 26.)
a közös agrárpolitika finanszírozásáról szóló 1290/2005/EK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikke (2) bekezdésének harmadik albekezdésére,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
Azon intervenciós intézkedésekre vonatkozóan, amelyeknél a közös piacszervezés keretében nincs egységekre lebontott összeg megállapítva, végrehajtási szabályokat kell meghatározni, különös tekintettel a finanszírozandó összegek meghatározási módjára, a felvásárláshoz szükséges pénzeszközök lekötéséből eredő költségek finanszírozására, valamint a raktározás és adott esetben a feldolgozási műveletek kiadásainak finanszírozására.
(2)
Az állategészségügyi kiadásokról szóló, 1990. június 26-i 90/424/EGK tanácsi határozat (2) hatálya alá tartozó intézkedések és programok jellegét tekintetbe véve rendelkezést kell hozni arról, hogy megfelelően indokolt kivételes esetekben az Európai Mezőgazdasági Garanciaalap (EMGA) keretében lehessen olyan igazgatási és személyi költségeket finanszírozni, amelyek ezen intézkedések és programok végrehajtása során merültek fel.
(3)
Az 1290/2005/EK rendelet (3) határozza meg a havi kifizetések csökkentéséről vagy felfüggesztéséről való döntés esetén a Bizottság által alkalmazandó eljárást, valamint az időközi kifizetések felfüggesztéséről vagy csökkentéséről való döntés esetén alkalmazandó eljárást.
(4)
Az 1290/2005/EK rendelet értelmében a Bizottság a pénzösszegek közösségi finanszírozásból történő kizárásáról dönt, ha úgy találja, hogy az említett kiadások teljesítésére nem a közösségi szabályoknak megfelelően került sor. A közösségi finanszírozásból való kizáráshoz vezető eljárás keretében a Bizottság - a helyzet orvoslása érdekében - a közösségi jogszabályok alkalmazásának módjára vonatkozó ajánlásokat tesz az érintett tagállamnak. Amennyiben a tagállam elmulasztja végrehajtani ezen ajánlásokat, a Bizottság a kiadások kizárásáról szóló további határozatokat hoz. Ezen túlmenően bizonyos esetekben megállapítható, hogy ezen ajánlásokat a tagállamok nem fogják vagy nem tudják végrehajtani a közeljövőben.
(5)
Ilyen körülmények között a havi vagy időközi kifizetések felfüggesztésének vagy csökkentésének a jelenleg az 1290/2005/EK rendeletben foglalt lehetősége nem védi megfelelően a Közösség pénzügyi érdekeit. E tekintetben hasznosnak tűnik egy olyan új eljárásról rendelkezni, amely lehetővé teszi a Bizottság számára, hogy bizonyos esetekben hatékonyabban függessze fel vagy csökkentse a kifizetéseket.
(6)
A mezőgazdaság területén a kifizetések előzetes felfüggesztése vagy csökkentése súlyos pénzügyi kihatással lehet az érintett tagállamra nézve. Továbbá a megfelelőségi vizsgálatról szóló határozattal kapcsolatos eljáráshoz képest a tagállam csak korlátozott lehetőségekkel rendelkezik arra, hogy álláspontját a Bizottsággal szemben megvédje. Ezen okokból kifolyólag a kifizetések felfüggesztésének vagy csökkentésének új eljárását csak olyan estekben kell alkalmazni, amikor a kérdéses nemzeti ellenőrzési rendszer egy vagy több kulcseleme hiányzik vagy nem működik hatékonyan a feltárt hiányosságok súlya vagy állandósága miatt.
(7)
Rendelkezéseket kell hozni annak tisztázása érdekében, hogy milyen feltételek mellett nem elfogadható az Európai Mezőgazdasági Vidékfejlesztési Alap (EMVA) keretében benyújtott időközi kiadásigazoló nyilatkozat.
(8)
Az Európai Mezőgazdasági Orientációs és Garanciaalap Garanciarészlegének finanszírozási rendszerébe tartozó ügyletek tagállamok által végzett vizsgálatáról szóló, 1989. december 21-i 4045/89/EGK tanácsi rendelet (4) előírja a tagállamoknak, hogy a közös agrárpolitika keretébe tartozó, az „n.” gazdasági évre vonatkozó bizonyos kiadásokkal kapcsolatban az n + 1. év július 1-je és az n + 2. év június 30-a között végezzenek utólagos ellenőrzéseket. A Bizottságnak tett, az ezen időszak alatt történő ellenőrzési tevékenységekre vonatkozó jelentés csak az n + 2. év végén esedékes.
(9)
Az 1290/2005/EK rendeletben a megfelelőségi vizsgálatra vonatkozó határozatok tekintetében előírt időkorlátozás gyakorlatilag lehetetlenné teszi a Bizottság számára, hogy döntsön olyan tagállam közösségi finanszírozásból való kizárásáról, amely nem felel meg a 4045/89/EGK rendeletben előírt ellenőrzési kötelezettségeinek. E probléma megoldása céljából az időkorlátozást nem kell alkalmazni a tagállamok 4045/89/EGK rendeletben előírt ellenőrzési kötelezettségeinek megsértése esetében, feltéve, hogy a Bizottság a tagállam jelentése alapján a jelentés megérkezésétől számított 12 hónapos időszakon belül cselekszik.
(10)
Mivel a tagállamnak nem kell értesítenie a Bizottságot arról, hogy miként döntött a megszüntetett támogatások újbóli felhasználásáról vagy az érintett vidékfejlesztési programja pénzügyi tervének módosításáról, vagy hogy hogyan tervezi azokat, az 1290/2005/EK rendelet vonatkozó rendelkezését el kell hagyni.
(11)
Az Európai Mezőgazdasági Orientációs és Garanciaalap (EMOGA) Garanciarészlege átmeneti szabályainak a Strukturális Alapok következő programozási időszakára alkalmazandó új rendelkezésekkel való összehangolása érdekében az 1290/2005/EK rendeletet módosítani kell, összhangban az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról szóló, 2006. július 11-i 1083/2006/EK tanácsi rendelettel (5).
(12)
Szükséges tisztázni az 1290/2005/EK rendelet alkalmazására vonatkozó részletes szabályok elfogadásának jogalapját. A Bizottságnak különösen részletes alkalmazási szabályokat kell elfogadnia a közös agrárpolitika kedvezményezettjeire vonatkozó információk közzététele tekintetében, valamint azon intervenciós intézkedések tekintetében, amelyeknél nincs egységekre lebontott összeg megállapítva a közös piacszervezés keretében, továbbá a mezőgazdasági termelőknek a közös agrárpolitika keretében nyújtott közvetlen kifizetések finanszírozása céljából átvitt előirányzatok tekintetében.
(13)
Az Európai Átláthatósági Kezdeményezés végrehajtása céljából az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendelet (6) felülvizsgálata keretében az említett rendelet kiegészült a költségvetésből származó támogatások kedvezményezettjeinek évenkénti, utólagos közzétételével kapcsolatos rendelkezésekkel. E közzététel módját ágazatspecifikus rendeletekben kell meghatározni. Mind az EMGA, mind az EMVA az Európai Közösségek költségvetésének részét képezi, és finanszírozza a tagállamok és a Közösség közötti megosztott irányítás keretében felmerült kiadásokat. Ezért szabályokat kell meghatározni ezen alapok kedvezményezettjeire vonatkozó információk közzétételére. E célból a tagállamoknak biztosítaniuk kell a kedvezményezettek és az ezen alapok keretében kedvezményezettenként kapott összegek évenkénti, utólagos közzétételét.
(14)
Ezen információk nyilvános elérhetősége fokozza a közös agrárpolitika keretében juttatott közösségi támogatások felhasználásának átláthatóságát, és fejleszti ezen alapok hatékonyabb pénzügyi igazgatását, különösen a felhasznált pénzösszegek nyilvános ellenőrzésének megerősítésén keresztül. Tekintettel a kitűzött célok kiemelkedő jelentőségére, az arányosság elve és a személyes adatok védelmére vonatkozó kötelezettség alapján indokolt előírni a vonatkozó információk általános közzétételét, mivel az nem lépi túl a demokratikus társadalomban és a szabálytalanságok megakadályozásához szükséges mértéket. Tekintettel az európai adatvédelmi biztos 2007. április 10-i véleményére (7) helyénvaló rendelkezni a támogatások kedvezményezettjeinek arról való tájékoztatásáról, hogy az említett adatok nyilvánosságra kerülhetnek, valamint hogy pénzügyi ellenőrző és vizsgálati szervek feldolgozhatják azokat.
(15)
Az 1290/2005/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
Az 1290/2005/EK rendelet a következőképpen módosul:
1.
A 3. cikk a következő bekezdéssel egészül ki:
„(3) Amennyiben a közös piacszervezés keretében az intervenciós intézkedés tekintetében nincs egységekre lebontott összeg megállapítva, az érintett intézkedést az EMGA keretében a Közösség egészében egységes átalányösszeg alapján finanszírozzák, különösen a tagállamok termékek felvásárlására fordított támogatásait, a raktározásból származó árukezelési műveleteket és adott esetben az intervenciós termékek feldolgozását.
A díjakat és a költségeket a 41. cikk (3) bekezdésében említett eljárásnak megfelelően számítják ki.”
2.
A 13. cikk a következő albekezdéssel egészül ki:
„Megfelelően indokolt kivételes esetekben az első albekezdés nem alkalmazandó az állategészségügyi kiadásokról szóló, 1990. június 26-i 90/424/EGK tanácsi határozat (8) hatálya alá tartozó intézkedésekre és programokra.
3.
A szöveg a következő cikkel egészül ki:
„17a. cikk
Havi kifizetések csökkentése és felfüggesztése egyedi esetekben
(1) A 17. cikk sérelme nélkül a Bizottság e cikk (2) és (3) bekezdésével összhangban határozhat úgy, hogy a határozatban megállapítandó időszakra csökkenti vagy felfüggeszti a 14. cikkben említett havi kifizetéseket; amely időszak nem haladhatja meg a tizenkét hónapot, de amely meghosszabbítható tizenkét hónapot meg nem haladó további időszakokkal, amennyiben az e cikk (2) bekezdésében foglalt körülmények továbbra is fennállnak.
(2) A Bizottság csökkentheti vagy felfüggesztheti a havi kifizetéseket, amennyiben a következő körülmények mindegyike fennáll:
a)
a kérdéses nemzeti ellenőrzési rendszer egy vagy több kulcseleme hiányzik, vagy nem hatékony az észlelt hiányosságok súlya vagy állandósága miatt;
b)
az a) pontban említett hiányosságok folyamatos jellegűek, és indokul szolgáltak a 31. cikk alapján hozott legalább két határozathoz, amelyek az érintett tagállam kiadásait kizárják a közösségi finanszírozásból; valamint
c)
a Bizottság arra a következtetésre jut, hogy az érintett tagállam nem hajtotta végre ajánlásait a helyzet orvoslása érdekében, és nincs abban a helyzetben, hogy ezt a közeljövőben megtegye.
(3) Az (1) bekezdésben említett határozat meghozatala előtt a Bizottság értesíti az érintett tagállamot szándékáról, és felkéri, hogy a probléma súlyának megfelelően megállapított, általában 30 napnál nem rövidebb időszakon belül reagáljon arra.
A havi kifizetések csökkentéséhez vagy felfüggesztéséhez alkalmazott százalék megfelel a Bizottság által a (2) bekezdés b) pontjában említett legutóbbi határozatban megállapított százaléknak. Ezt azon kifizető ügynökségek által eszközölt vonatkozó kiadásokra kell alkalmazni, amelyeknél a (2) bekezdés a) pontjában említett hiányosságok mutatkoznak.
(4) A csökkentés vagy felfüggesztés alkalmazása nem folytatható tovább, amennyiben a (2) bekezdésben megállapított körülmények már nem állnak fenn. A csökkentés vagy felfüggesztés nem érinti a 31. cikk szerinti megfelelőségi vizsgálatot.”
4.
A 26. cikk (4) bekezdésének helyébe a következő szöveg lép:
„(4) A Bizottság a legrövidebb időn belül tájékoztatja az akkreditált kifizető ügynökséget és - amennyiben ilyet kijelöltek - a koordináló szervet arról, ha a (3) bekezdésben meghatározott követelmények valamelyike nem teljesül. Amennyiben a (3) bekezdés a) vagy c) pontjában meghatározott követelmények valamelyikét nem tartják tiszteletben, a kiadásigazoló nyilatkozat nem fogadható el.”
5.
A szöveg a következő cikkel egészül ki:
„27a. cikk
Az időközi kifizetések felfüggesztése és csökkentése egyedi esetekben
A 26. cikkben említett időközi kifizetések felfüggesztésére és csökkentésére értelemszerűen a 17a. cikket kell alkalmazni.”
6.
A 31. cikk (5) bekezdése a következő c) ponttal egészül ki:
„c)
amelyek az Európai Mezőgazdasági Orientációs és Garanciaalap Garanciarészlegének finanszírozási rendszerébe tartozó ügyletek tagállamok által végzett vizsgálatáról szóló, 1989. december 21-i 4045/89/EGK tanácsi rendelet (9) alapján fennálló tagállami kötelezettségek tagállamok általi megsértéséhez kapcsolódnak, feltéve, hogy a Bizottság vizsgálatainak eredményéről az azt követő 12 hónapon belül írásban értesíti a tagállamot, hogy megkapta a tagállam érintett kiadásokra vonatkozó ellenőrzéseinek eredményeiről szóló jelentését.
7.
A 33. cikk (4) bekezdésének második albekezdését el kell hagyni.
8.
A 40. cikk (1) bekezdésének helyébe a következő szöveg lép:
„(1) A strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendelet (10) 31. cikkének (2) bekezdésétől, 32. cikkének (4) bekezdésétől és 37. cikkének (1) bekezdésétől eltérve a Bizottság által 2000. január 1. és 2006. december 31. között jóváhagyott, az EMOGA Orientációs Részlege által társfinanszírozott támogatásra lekötött olyan részösszegeket, amelyek esetében a ténylegesen kifizetett kiadásokról szóló igazolt nyilatkozatot, a záró végrehajtási jelentést és az említett rendelet 38. cikke (1) bekezdésének f) pontjában említett nyilatkozatot nem küldték meg a Bizottság számára az alapokból való hozzájárulást engedélyező határozatban megállapított, a támogathatóság végső határidejétől számított 15 hónapon belül, a Bizottság az említett határidőt követő legfeljebb 6 hónapon belül automatikusan visszavonja, aminek következtében a jogosulatlanul kifizetett összegeket vissza kell fizetni.
9.
A 42. cikk a következőképpen módosul:
a)
Az 1. pont helyébe a következő szöveg lép:
„1.
a kifizető ügynökségek akkreditációjára, továbbá a koordináló szervek különleges akkreditációjára, azok szerepére, a szükséges információkra, valamint az információk Bizottság számára való rendelkezésre bocsátása vagy továbbítása szabályaira vonatkozó feltételeket;”.
b)
A szöveg a következő pontokkal egészül ki:
„8a.
az EMGA és az EMVA keretében finanszírozott, közraktározás formáját öltő intervenciós intézkedések finanszírozásának és elszámolásának, valamint az egyéb kiadásoknak a részletes szabályait;
8b.
a 44a. cikkben említett, kedvezményezettekre vonatkozó információk közzétételének részletes szabályait, és az adatvédelemről szóló közösségi jogszabályokban megállapított elvekkel összhangban az egyének személyes adataik feldolgozása tekintetében való védelméhez kapcsolódó gyakorlati szempontokra vonatkozó részletes szabályokat. Ezek a szabályok különösen azt biztosítják, hogy a támogatások kedvezményezettjeit tájékoztassák arról, hogy ezen adatok nyilvánosságra kerülhetnek, valamint hogy a Közösség pénzügyi érdekeinek védelme céljából pénzügyi ellenőrző és vizsgálati szervek feldolgozhatják azokat, továbbá meghatározzák, hogy e tájékoztatásra mely időpontban kerüljön sor;
8c.
e rendelet 3. cikke (1) bekezdésének c) pontjában említett kiadások finanszírozása érdekében az 1605/2002/EK, Euratom rendelet 149. cikkének (3) bekezdésével összhangban átvitt előirányzatokra alkalmazandó feltételeket és részletes szabályokat.”
10.
A szöveg a következő cikkel egészül ki:
„44a. cikk
A kedvezményezettek közzététele
Az 1605/2002/EK, Euratom rendelet 53b. cikke (2) bekezdésének d) pontja alapján a tagállamoknak biztosítaniuk kell az EMGA és EMVA kedvezményezettjeinek és az ezen alapok keretében kedvezményezettenként kapott összegeknek az évenkénti, utólagos közzétételét.
A közzétételnek legalább a következőket kell tartalmaznia:
a)
az EMGA esetében az 1782/2003/EK rendelet 2. cikkének d) pontjában meghatározott közvetlen kifizetésekre lebontott összeget és egyéb kiadásokat;
b)
az EMVA esetében a közfinanszírozás kedvezményezettenkénti teljes összegét.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Az 1. cikk 3. és 5. pontja 2008. július 1-jétől alkalmazandó.
Az 1. cikk 6. pontja a Bizottsághoz 2008. január 1-jét követően beérkezett tagállami jelentések tekintetében alkalmazandó, a tagállamok által a 2006-os pénzügyi évet megelőzően eszközölt bármilyen kiadás kizárásával.
Az 1. cikk 10. pontja az EMGA keretében 2007. október 16-tól felmerült kiadásokra és az EMVA keretében 2007. január 1-jétől felmerült kiadásokra alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. november 26-án.